賡南塘桂吟
作者：衛宗武
朝代：宋

paragraphs: 卉木摇落如齒牙，紅紫凈盡無浮花。
秋芳俄從天上至，人世有香誰敢誇。
纍纍金粟疊爲蕊，風韵別自成一家。
葱葱綠玉不改色，歲寒氣節何以加。
滋榮豈但壓衆植，纖巧直可凌春華。
一枝纔折聞四表，芬敷發達其無涯。
看花花好時亦好，到眼不覺忘聲嗟。
君家喬木知幾載，世世封植今彌嘉。
來章璀璨耀珠璧，行墨遒勁飛龍蛇。
我營小圃富靈種，丹犀列樹尤豪奢。
虛堂中夜忽生白，扶疎清影來窗紗。
世間萬事等塵土，何苦閉縮如藏蝸。
只今有酒爛醉廣寒下，但恨無鼓可作漁陽撾。